Je Guillaumes, sires de Grancé, fais savoir à touz cels qui verront et ouront ces presentes lettres que ge, por le loux et pour l’outroi et par la volonté de Ysabel, ma fame, dame de celi meesme Grancé, hai repris an fié et an chasement de haut prince et noble Robert, duc de Burgongne, Gemeaus, et le finage, et les apartenances, quanque gie à avoie, de por la devandite Ysabel, au jour que ceste letre fut faite, an toutes choses, ce est asavoir an homes, an femes, an jostices, an seignories, an prés, an terres, an vignes, an censes, an rentes, et an toutes autres choses quex queles soient que ge i avoie, de par la devandite Ysabel, sauf ce que ge et la dite Ysabel retenons pour nos, pour nos heirs, que nos puissions faire an la dite ville de Gemeaux, ou au finaige de cele ville, une chapellenie tanque a vint livrées de terre à tournois, et retenons ansi que nos ou notre heir pussent faire an la dite ville de Gemeaus, ou au finage, forteresce tele comme nos li porions ou voudrions faire, an queque luef qu’il plairoit à nos, ou à nos heirs, et la forteresce saroit dou fiez le devandit duc de Burgoinne, ausi comme les autres choses desus nommées. Et par ceste reprise ci desus nomée, je et la devandite Ysabel avons receu et heu an argent nonbré dou dit duc trois cenz livres de tornois, desquex nos nos tenons pour paié. Ou temoignaige de laquel chose ge li diz Guillaumes, sires de Grancé, et je la devandite Ysabel, feme de celi Guillaume, avons mis nostre seaul an ces presentes letres, faites et donées an lan de Grâce mil dues cenz quatre vinz et un, ou mois de janvier. [Illustration]